Pielikums Ministru kabineta noteikumu projekta

„Grozījumi Ministru kabineta 1999. gada 15. jūnija

noteikumos Nr. 212 “Noteikumi par dabas liegumiem””

sākotnējās ietekmes novērtējuma ziņojumam (anotācijai)

**Pamatojums dabas lieguma “Gaujienas priedes” (LV0501000) robežu maiņai.**

**1. Teritorijas raksturojums**

Dibināšanas gads: 1987

Atrašanās vieta: Apes novads, Gaujienas pagasts

Platība: 51 hektāri

Dabas aizsardzības plāns: izstrādāts 2005. gadā (2005.-2015., pagarināts līdz 2019. gada 31. decembrim, apstiprināts ar vides aizsardzības un reģionālās attīstības ministra 2016. gada 30. jūnija rīkojumu Nr. 168).

Individuālie aizsardzības un izmantošanas noteikumi: nav.

Teritorija atrodas starp Gauju un dabas liegumu “Sloku purvs” pie Gaujienas. Vēsturiski daļa dabas parka teritorijas ir kalpojusi kā Gaujienas muižā dzīvojošo baronu Vulfu dzimtas apbedījumu vieta. Šobrīd lieguma teritorija ir iecienīta vietējo iedzīvotāju atpūtas un skolēnu sporta nodarbību vieta.

Laika posmā no 1982. gada līdz 1987. gadam dabas lieguma “Gaujienas priedes” teritorija bija rajona nozīmes stingra režīma aizsargājams dabas objekts. 1987. gadā šajā teritorijā izveidots valsts nozīmes botāniskais liegums “Gaujienas priedes”, kas 1990. gadā tika iekļauts Gaujienas kompleksajā dabas liegumā, kurš pastāvēja līdz iepriekšminētā lieguma izveidei.

Dabas liegums “Gaujienas priedes” izveidots 1999. gadā, tā shēma un robežu apraksts ir apstiprināts ar Ministru kabineta 1999. gada 15. jūnija noteikumu Nr. 212 “Par dabas liegumiem” (turpmāk - Noteikumi Nr. 212) 13. pielikumu.

**2. Situācijas apraksts**

Dabas liegums “Gaujienas priedes” ir viena no īpaši aizsargājamajām dabas teritorijām, kuras robežu apraksts un shēma nav precizēta kopš tās izveidošanas brīža. Nepieciešams aktualizēt dabas lieguma robežu, jo:

1. konstatēta pretruna starp noteikumu Nr. 212 13.pielikumā esošo shēmu un robežu aprakstu. Jāņem vērā, ka gan shēmai, gan robežu aprakstam ir vienāds juridiskais spēks, jo abi ir noteikti ar Ministru Kabineta noteikumiem. Lai gan shēma ir ļoti neprecīza, tomēr, ņemot vērā mēroga noteiktību un robežas konfigurāciju, var secināt, ka lieguma robeža posmā 2-3 iet pa dabisku robežu, t.i., pa meža nogabalu robežu, iekļaujot lieguma teritorijā nekustamā īpašuma ar kadastra numuru 36480050063, “Silmači”, Gaujienas pagasts, Apes novads zemes vienības ar kadastra apzīmējumu 36480050063 meža nogabalus (turpmāk – NĪ “Silmači”). Atbilstoši NĪ “Silmači” 1993. gada 7. maija Zemes lietojuma plānam NĪ “Silmači” robežas posmā A-B robežojas ar Alūksnes virsmežniecības zemi. Savukārt Noteikumu Nr. 212 13. pielikumā robeža posmā 2-3 noteikta “uz dienvidrietumiem pa 58. kvartāla dienvidu robežu līdz ceļam Valka - Gaujiena” (kvartālu numuri pēc 1991. gada mežu ierīcības datiem), t.i., robeža noteikta pa valsts meža robežu, neiekļaujot minētās zemes vienības meža nogabalus.

Tas nozīmē, ka, kopš Noteikumu Nr. 212 pieņemšanas brīža, robežu shēma un apraksts nesakrīt, iespējams, robežu apraksts ir bijis kļūdains. Arī 1987. gadā noteiktā botāniskā lieguma “Gaujienas priedes” shēmā redzams, ka robeža bijusi noteikta pa meža robežu (nevis valsts meža robežu). Savukārt salīdzinot 1991., 1995. gada un pašreizējos mežierīcības datus, redzams, ka valsts meža robeža nav mainījusies;

1. jaunākos normatīvajos aktos īpaši aizsargājamām dabas teritorijām vairs neiekļauj robežu aprakstu, bet tikai shēmu ar norādi, ka robežu ģeotelpiskie dati pieejami Dabas datu pārvaldības sistēmā atbilstoši normatīvajiem aktiem par dabas datu pārvaldības sistēmas uzturēšanas, datu aktualizācijas un informācijas aprites kārtību;
2. daļa lieguma atrodas elektrolīnijas trases ekspluatācijas aizsargjoslā, kā arī ietver ceļu uz kapsētu, tādēļ nepieciešams pārskatīt arī šos ārējās robežas posmus, lai atvieglotu nepieciešamo elektrolīnijas un ceļa apsaimniekošanu;
3. akciju sabiedrība “Latvijas valsts meži” ir veikuši valsts zemju kadastrālo uzmērīšanu, līdz ar to iespējama dabas lieguma robežu precizēšana, ņemot vērā pieejamo telpisko datu precizitāti.

Saskaņā ar Valsts meža dienesta datiem NĪ “Silmači” teritorijā tikai 2 nelielos nogabalos atrodamas priežu mežaudzes. Savukārt saskaņā ar dabas datu pārvaldības sistēmas informāciju zemes vienībā ar kadastra apzīmējumu 36480050063 nav atrodami biotopi vai aizsargājamu sugu dzīvotnes.

Saskaņā ar Apes novada pašvaldības 2014. gada 26. jūnija saistošo noteikumu Nr. 7/2014 “Par Apes novada teritorijas plānojuma 2014.-2025. gadam teritorijas izmantošanas un apbūves noteikumiem un grafisko daļu” III daļu – Gaujienas pagasta funkcionālā zonējuma karti M 1:15 000 – daļa (meža nogabali) no NĪ “Silmači” atrodas dabas lieguma “Gaujienas priedes” teritorijā.

Dabas liegumam ir izstrādāts un 2006. gada 3. februārī ar vides ministra rīkojumu Nr. 48 apstiprināts dabas aizsardzības plāns 2005.-2015. gadam, kas pagarināts līdz 2019. gada 31. decembrim. Šajā plānā dabas lieguma platība noteikta 41.9 hektāri, un tajā ietilpst tikai daļa no akciju sabiedrības “Latvijas valsts meži” valdījumā esošā nekustamā īpašuma ar kadastra numuru 36480060007, “Valsts mežs” Gaujienas pagasts, Apes novads zemes vienības ar kadastra apzīmējumu 36480050185.

Dabas aizsardzības plānā ir norādīts, ka dabas lieguma teritorijā ir tikai valsts meži.

Dabas liegums “Gaujienas priedes” ir noteikts arī kā Eiropas nozīmes aizsargājamā dabas teritorija (*Natura 2000*), kā B tipa teritorija (teritorija, kas noteikta īpaši aizsargājamo sugu, izņemot putnu, un īpaši aizsargājamo biotopu aizsardzībai). Kā *Natura 2000* teritorija noteikta boreālo mežu aizsardzībai - viena no lieguma galvenajām pamatvērtībām ir 175 - 235 gadus vecās priežu audzes, kas atbilst ES nozīmes prioritāram aizsargājamam biotopam Veci vai dabiski boreālie meži (kods 9010\*). Samērā viendabīgie meži atbilstoši vēsturiski pieejamajai informācijai aizņem 99 % no kopējās dabas lieguma teritorijas. Dabas liegumā izplatījušās invazīvās kokaugu sugas vārpainā korinte *Amelanchier spicata* un pīlādžlapu sorbārija *Sorbaria sorbifolia*. Teritorijai raksturīga boreālo skujkoku mežu flora, bet ir ievērojams lapu koku mežiem raksturīgo elementu piemistrojums. Uz platlapjiem pie kapličas aug aizsargājamais plaušķērpis *Lobaria pulmonaria*.

Teritorijā atbilstoši vēsturiskajiem datiem ligzdo vairākas aizsargājamas putnu sugas - pelēkā dzilna *Picus canus*, melnā dzilna *Dryocopus mertius,* urālpūce *Strix uralensis*, mazais mušķērājs *Ficeduls parava*. Konstatētas vairākas retas bezmugurkaulnieku sugas kā pelēkais pāvacis *Saturnia pavonia* un nātru lācītis *Callimorpha dominula*.

**3. Veiktie 2017. gada apsekošanā darbi un priekšlikumi teritorijas robežas precizējumiem.**

Projekta “**Priekšnosacījumu izveide labākai bioloģiskās daudzveidības saglabāšanai un ekosistēmu aizsardzībai Latvijā”** jeb **“**Dabas skaitīšana**” ietvaros 2017. gadā tiek veikts dabas liegumā “Gaujienas priedes” ietilpstošo veco mežu apsekojums, lai veiktu** Eiropas Savienības nozīmes īpaši aizsargājamo biotopu izplatības un kvalitātes apzināšanu. Projekta **rezultāti šo priekšlikumu sagatavošanas laikā vēl nav pieejami, taču tā kā galvenokārt nepieciešams novērst pretrunas normatīvajos aktos attiecībā uz privātīpašuma atrašanos liegumā, Dabas aizsardzības pārvalde ir izvērtējusi lieguma robežu, ņemot vērā akciju sabiedrības “Latvijas valsts meži” veikto kadastrālo zemes uzmērīšanu valsts īpašumā esošajiem mežiem un nekustamajā īpašumā “Silmači” ietilpstošās mežaudzes bioloģisko vērtību**.

Lai apzinātu un izvērtētu dabas vērtības un mežaudžu atbilstību aizsargājamu meža biotopu kritērijiem saimniecības “Silmači” teritorijā (zemes vienības ar kadastra apzīmējumu 36480050063) 2017. gada 9. augustā veikta apsekošana.1. kvartāla 1., 2., 3. un 4.nogabalos 4,7 hektāru platībā. Apsekošanā piedalījās sertificēta biotopu eksperte Sandra Ikauniece (eksperta sertifikāts Nr. 044, eksperte par vaskulārajiem augiem, sūnām, ķērpjiem, mežiem un virsājiem, purviem, eksperta sertifikāts derīgs līdz 2018. gada 7. decembrim), Dabas aizsardzības pārvaldes darbinieki (M.Blaus, G.Strode), Valsts meža dienesta darbinieks un zemes īpašnieks.

Biotopu izpētes metodes: apsekošana. Analīze balstīta uz pieejamo literatūru un metodiku attiecībā uz mežu ekoloģisko izvērtēšanu: Ek T., Suško U., Auziņš R. Mežaudžu atslēgas biotopu inventarizācija. Metodika. VMD, 2002.; *Interpretation manual of European Union habitats*. EC, 2007.; Auniņš A. (red.) Eiropas Savienības aizsargājamie biotopi Latvijā. Noteikšanas rokasgrāmata. (2. papildināts izdevums) un ar Vides ministra 2010. gada 15. marta rīkojumu Nr. 93 apstiprinātā noteikšanas metodika „Eiropas Savienības aizsargājamie biotopi Latvijā”.

Apsekotās teritorijas raksturojums: mežaudžu ekoloģiskie apstākļi ir līdzīgi kā visā pārējā blakus esošajā dabas lieguma teritorijā – sausieņu meži gāršas un vēra augšanas apstākļos. Visā teritorijā apmēram pirms 20 gadiem ir veikta samērā intensīva pieaugušo koku ciršana, pēc kuras noritējusi dabiska mežaudzes atjaunošanās. Meža inventarizācijā atrodamie taksācijas apraksti lielākajā daļā platības neatbilst situācijai dabā. 1. nogabalā mežaudzi veido jauni baltalkšņi *Alnus incana* ar apses *Populus tremula* piemistrojumu. Arī 4. nogabala mežaudze ir jauna, to veido samērā jauni āra bērzi *Betula pendula*, piemistrojumā dažāda vecuma apses – gan lielāku, gan mazāku dimensiju. 2. nogabalā DR stūrī saglabājušās vecākas egles *Picea abies*, bet kopumā 2. un 3. nogabalā pieaugušie koki senāk izcirsti, atrodami daudzi resni celmi, vietām ir saglabājušās atsevišķas retas vecas apses un bērzi. Kokaudzē abos nogabalos kopumā dominē jaunāki koki, ir plaši, ar jauniem kokiem aizaugoši atvērumi un biezs krūmu stāvs, ko veido lazdas *Corylus avelana* un ievas *Padus avium*. Vietām atrodamas kritalas vairākās sadalīšanās pakāpēs.

Aizsargājamas augu, sūnu vai ķērpju sugas nav konstatētas, apsekotie meža nogabali neatbilst aizsargājama meža biotopa kvalitātes kritērijiem.

Secinājums: apsekotās teritorijas mežaudzes patreiz nesniedz būtisku nozīmi dabas lieguma ekoloģisko vērtību uzturēšanai, mežaudzēs iepriekšējās saimniekošanas rezultātā ir būtiski samazināts bioloģiski vērtīgo struktūru apjoms.

**Ņemot vērā augstāk minēto, Dabas aizsardzības pārvalde rosina precizēt dabas lieguma “Gaujienas priedes” ārējo robežu atbilstoši pielikumā esošajai shēmai.**

**Pielikumā:**

Teritorijas robežu shēma (\*shp fails).